บ้านปูโกยกำไร 3.7 พันล้าน
บริษัท บ้านปู เปิดผลงานไตรมาส 2 ปีนี้ กำไรสุทธิอ3,795 ล้านบาท เพิ่มขึ้น 40% จากไตรมาส 1 ของปีนี้&nbsp;ได้ราคาขายเฉลี่ยถ่านหินที่ปรับตัวดีขึ้นหนุน
11 ส.ค. 2553

บริษัท บ้านปู เปิดผลงานไตรมาส 2 ปีนี้ กำไรสุทธิอ3,795 ล้านบาท เพิ่มขึ้น 40% จากไตรมาส 1 ของปีนี้ ได้ราคาขายเฉลี่ยถ่านหินที่ปรับตัวดีขึ้นหนุน 
นายชนินท์ ว่องกุศลกิจ ประธานเจ้าหน้าที่บริหาร บริษัท บ้านปู (BANPU) กล่าวว่า  กำไรสุทธิ จำนวน 3,795 ล้านบาท   คิดเป็นกำไรต่อหุ้น 14.65 บาท ลดลง 5% หากเปรียบเทียบกับไตรมาสเดียวกันของปีก่อน โดยรายได้จากธุรกิจถ่านหินดีขึ้น  ในขณะที่ธุรกิจไฟฟ้าค่อนข้างทรงตัว  
ทั้งนี้ ในไตรมาส 2 ที่ผ่านมา บริษัทฯ มีรายได้จากการขายรวมจำนวน 14,840 ล้านบาท แบ่งเป็นรายได้จากธุรกิจถ่านหินจำนวน 13,655 ล้านบาท  ซึ่งใกล้เคียงกับไตรมาส 1ปีนี้ และปรับตัวสูงขึ้น  15 %จากไตรมาสเดียวกันของปีก่อนหน้า   ส่วนรายได้จากการจำหน่ายไฟฟ้า และไอน้ำจากโรงไฟฟ้าพลังความร้อนร่วม 3 แห่งในประเทศจีน จำนวน 1,081 ล้านบาท 
“ราคาขายถ่านหินเฉลี่ยของบริษัทฯ ในไตรมาส 2 สูงขึ้น17 %จากไตรมาส 1 มาอยู่ที่ 77.77 เหรียญสหรัฐต่อตันนั้น ช่วยให้รายได้จากธุรกิจถ่านหินทรงตัวจากไตรมาสก่อนหน้าถึงแม้ปริมาณขายถ่านหินในไตรมาส 2 จะลดลง13 % ก็ตามเมื่อเทียบกับไตรมาส 1 นอกจากนี้ยังมีส่วนช่วยชดเชยราคาน้ำมันดีเซลซึ่งเป็นต้นทุนในการผลิตถ่านหินที่ปรับตัวสูงขึ้นอีกด้วย ทั้งนี้ราคาขายถ่านหินเฉลี่ยที่ปรับตัวสูงขึ้นได้รับผลดีจากสภาวะราคาขายถ่านหินในตลาดส่งออกที่ทรงตัวอยู่ในระดับที่ดี ประกอบกับบริษัทฯ มีการส่งมอบถ่านหินที่มีคุณภาพเฉลี่ยที่สูงขึ้นด้วย” นายชนินท์ กล่าว 
นายชนินท์ กล่าวอีกว่า ปริมาณขายถ่านหินในไตรมาส 2 จำนวน 5.36 ล้านตันซึ่งปรับตัวลดลง 13 % จากไตรมาสก่อนหน้านั้น เป็นการปรับลดลงตามฤดูกาลเนื่องจากเป็นช่วงฤดูฝนในบริเวณเกาะกาลิมันตัน ของอินโดนีเซีย นอกจากนี้ยังได้รับผลกระทบจากการหยุดการผลิตที่เหมืองโจ-ร่ง ตั้งแต่กลางเดือนมกราคมที่ผ่านมา คาดว่าจะสามารถดำเนินการผลิตถ่านหินได้ตั้งแต่กลางเดือนสิงหาคมนี้เป็นต้นไป  โดยคาดว่าปริมาณขายถ่านหินจากอินโดนีเซียในปีนี้จะเป็นไปตามเป้าหมายที่ตั้งไว้ที่ 23 ล้านตัน   
ด้านฐานะทางการเงินของบริษัทฯ ณ วันที่ 30 มิ.ย. 2553 มีสินทรัพย์รวมจำนวน 108,794 ล้านบาท เพิ่มขึ้น 7,377 ล้านบาทจากสิ้นปีก่อน  มีหนี้สินรวมจำนวนทั้งสิ้น 50,136 ล้านบาท เพิ่มขึ้น 4,671 ล้านบาท หรือ 10% สำหรับอัตราส่วนหนี้สินสุทธิต่อทุน เท่ากับ 0.37 เท่า เทียบกับ 0.16 เท่า ณ วันที่ 31 ธันวาคม 2552